Man vas oor sy dogtertjie se moordFoto verskaf deur die SAPD ŉ 26-jarige man van Bloemfontein in die Vrystaat is in hegtenis geneem in verband met die moord op sy sesjarige dogter en poging tot moord op sy tweejarige seuntjie. Kol. Thandi Mbambo, woordvoerder van die polisie, het gesê die polisie is Dinsdagoggend omstreeks 08:00 na die toneel by Namibia Square ontbied. “Die lewelose liggaam van die sesjarige dogtertjie is in die straat gevind. ŉ Tweejarige seuntjie is ook met ŉ mes aangeval. Paramedici was betyds om hom by te staan en hy is na ŉ hospitaal gehaas.” Volgens inligting tot die polisie se beskikking het die kinders se tienerjarige tannie hulle gered toe sy na hulle gaan soek het ná die ouma vir haar gesê het die pa het hulle weggeneem en gedreig om hulle dood te maak. “Die verdagte is in sy plakkershuis gevind. Hy wou selfmoord pleeg. Hy is in hegtenis geneem en sal binnekort in die Bloemfontein-landdroshof verskyn op aanklag van moord en poging tot moord.” Sam Mashinini, LUR vir polisie, het die toneel besoek en die gemeenskap, wat daar saamgedrom het, toegespreek oor huishoudelike geweld en die onaanvaarbare gedrag wat daar plaasgevind het.